
Totul a început cu ceva ani în urmă, când, revoltată de sexismul din jur, mai ales de cel din cultura română, m-am decis să scriu un roman feminist, primul din literatura română, credeam eu. Deși aveam mari, chiar uriașe îndoilei în ceea ce privește talentul meu, am început proiectul. Urmând sfaturile din mediul virtual, am creat un blog în scop de promovare. Numai că în acest blog îmi exprimam și idei feministe, care, după multe lecturi, s-au conturat din ce în ce mai bine. Am realizat că multe sunt originale, că mișcarea feministă ar putea beneficia de pe urma lor.

Una dintre autoarele feministe care m-a inspirat foarte mult este Andrea Dworkin, poate autoarea feministă (radicală) cu cel mai mare succes la public. Dworkin este cât se poate de percutantă, dar și foarte accesibilă. Totuși, unii dintre criticii ei văd în ceea ce face ea doar un fel de...critici literare. Dar ce poate transmite mai bine o idee, fie ea filosofică sau politică, decât literatura beletristică, decât arta? Poate critica? Printre articolele mele erau și recenzii feministe la cărți, filme etc. Tocmai aceste critici aduse Andreei Dworkin mi-au dat ideea de a reuni propriile recenzii privite din punct de vedere feminist radical într-o carte. 
Între timp, intenția mea de a publica o carte de eseuri feministe, dintre care foarte puține fiind critici ale unor opere literare, filme etc, s-a concretizat într-o carte apărută deja în engleză. Dar poate publicul românesc are nevoie, pentru început,  de ceva mai puțin abstract, mai prietenos. Cartea în engleză se numește ”7000 ani de patriarhat”. Deși patriarhatul, după datele istorice, este puțin mai recent, numele cărții vine de la o replică din romanul care este deja scris de ceva timp, dar care își caută forma finală. Am decis să includ ”7000 ani de patriarhat” și în numele acestei noi cărți, de fapt numele pe care I l-am ales este ”7000 ani de patriarhat. Critici feministe”. Criticile feministe sunt radicale, iar deși primul roman feminist din literatura română a fost scris în secolul XIX de Sofia Nădejde (din păcate o recenzie nu apare în această carte, poate în următoarea ediție, dacă va exista), mai este loc încă pentru primul roman feminis radical din literatura română.
Dar deocamdată avem o viziune feministă radicală, cu multe alte implicații, ale unor opere literare, filme, chiar și articole din mass-media. Și de feminism și de critici feministe nu se poate spune că abundă literatura română, nici că nu ar avea nevoie.

	[image: ]
	 	[image: ]


[image: ]

Critici feministe. Cărți. Ficțiune

[image: ]


Biblia și epopeea lui Ghilgamesh. Sau invers

Cândva cea mai mare capodoperă literară mi se părea "Faust" al lui Goethe. E atâta durere, atâta tragedie, atâta suflet în soarta tragică a unui om care aleargă după fericire, după împlinire, își vinde suflet pentru ea, dar finalul nu e de partea lui. Soarta lui e sfâșietoare, concluzia e că orice drum ai apuca, pasiunile sunt ucigătoare, și te duc oriunde, dar nu la fericire. Totul, cele mai mari pasiuni, cele mai mari dorințe, cele mai mari sacrificii, nu sunt decât vânare de vânt, cum ar spune un cântec. Era logic să îmi placă Faust, pentru că apartenența culturală, mai ales când suntem foarte tineri, se impune adesea. Faust reprezintă despre drama omului modern, ceea ce e bine cunoscut de către filosofi și chiar psihologi. Se pare că postmodernismul a rezolvat această dramă renunțând la orice pasiune, orice valoare puternică, orice vis puternic, chiar orice idee clară. Plutim, subzistăm afectiv și mental, evităm astfel tragedia lui Faust.
Dar de ceva timp, opera mea preferată este Epopeea lui Ghilgamesh. Are tot, istorie, sociologie, vise, chiar știință. Și nu e despre omul modern, ci despre om. Cum știm, evreii au trăit în apropierea marilor civilizații ale Orientului mijlociu, unele vorbind limbi semitice, ca și ei, sau  limbi de origine necunoscută, ca sumerienii. Marginalii, cei de la periferie, de la mahala adică, ajung uneori singurii care povestesc despre măreția unor timpuri apuse. Asta s-a întâmplat, se pare cu evreii, așa cum lumea noastră occidentală se datorează creșterii și descreșterii Imperiului persan, pe lângă care trăiau ca ciobani și pirații grecii. Multe din poveștile din Biblie își au originea în povești mai vechi din zona care acum aparține Irakului- Mesopotamia, teritoriul dintre Tigru și Eufrat, leagănul civilizației occidentale.
Descoperirea tăblițelor de la Uruk pe care era scrisă epopeea lui Ghilgamesh a fost un eveniment arheologic. A existat cel puțin un rege în Uruk cu acest nume. Dar povestea spune multe despre lumea de atunci, despre ce va urma, și mai ales despre natura umană. Deși s-au scris biblioteci despre interpretarea poveștilor din Biblie, mai ales despre mitul genezei, paralela cu epopeea lui Ghilgamesh este puțin valorificată. În această poveste, poaste și ea inspirată din altele și mai vechi, s-ar putea găsi sursele de inspirație ale genezei Biblice și nu numai.
Pe scurt, povestea începe cu un rege tânăr răsfățat, ale căror abuzuri au contrariat zeii, care au vrut să-l îmblânzească. Prietenia li s-a părut cea mai bună soluție. Se pare că zeii erau buni psihologi, și știau exact esențialul. De ce are cea mai mare nevoie un om? De recunoaștere, de înțelegere și apropiere umană. Frustrările care vin din lipsa acestei necesitați umane, bine descrisă de Tzvetan Todorov în "Viața comună" conduc la comportamente aberante. De-ar afla asta și experții anti-terorism care găsesc radicalizare în orice problemă personală, care poate fi înscrisă în aceasta categorie, adică a lipsei de recunoaște, a imigranților și urmașilor lor!  
Pentru îmblânzirea lui Ghilgamesh, zeii au făcut un uriaș din lut (!) care a ajuns să trăiască în pădure, fară să vorbească și să se comporte ca un om. Biblia a fost criticată pentru multe inadvertențe. În primul rând, deși pe lume nu erau decât Adam și Eva, la un moment dat au apărut alți oameni cu care copiii lor s-au cuplat. Probabil erau și alți oameni în lume, dar Adam și Eva erau un experiment divin, așa cum uriașul Enkidu era un experiment al zeilor. Numai că uriașul necioplit, total sălbatic, nu a avut parte de o femeie din coasta lui, ci de o femeie aleasă, care l-a adus în civilizație. Această femeie nu a fost ademenită de niciun șarpe, ci de un șarpe social, adică un negustor. Pentru că uriașul provoca pagube, negustorul s-a dus la templu și acolo a găsit o curtezană (locul unde erau atunci curtezanele) pe care a plătit-o ca să-l îmblânzească. Atunci sexul era ceva sacru, iar curtezanele făceau sexul sacru, prin intermediul templelor, având un status privilegiat. Curtezanele erau femei frumoase, culte, descrise apoi în Grecia Antică, femei care își permiteau independența socială și materiala în perioada de început a patriarhatului, când femeile nu pierduseră dimensiunea spirituală, când nu ajunseseră total devalorizate.
Fiica plăcerii, cum îi spune negustorul, ajunge în pădure, are parte de partide de sex de neimaginat pentru femeile obișnuite (doar era vorba de un uriaș de lut, nu de un bărbat obișnuit), iar după ce acesta se epuizează sexual, chiar dacă maratonul durează 6 zile, uriașul este transformat în om capabil de a trăi în civilizație de către curtezană. Aceasta îl smulge din sălbăticie, ceea ce el ajunge, după multe peripeții, în pragul morții, să regrete.  
Nu am cunoștință dacă nimeni nu a mai găsit în Eva biblică figura curtezanei din Ghilgamesh. Dincolo de povestea potopului, prezentă de asemenea în Epopeea lui Ghilgamesh, ar putea exista povestea mărului, mai precis originalul ei. Curtezana, cultă și inteligentă, îl învață pe Enkidu să vorbească, să bea bere cu paiul, să mănânce ca un om. Ea îl civilizează, îl rupe din sălbăticie, îi ucide inocența, odată cu inițierea sexuală. Desi feministele vorbesc mult despre teama femeilor de viol, afară de Andrea Dworkin, la puține am găsit vorbindu-se despre teama bărbaților de femei. Deși de la picturi rupestre până la ritualuri în variate culturi, teama bărbaților de femeile care i-ar epuiza sexual, uneori care se transformă în feline (sau invers), aceasta este o constantă.  
Povestea Evei ar fi povestea civilizației, create de femei, care i-au smuls pe bărbați din inocența și libertate, din sălbăticie. Femeile, care au descoperit agricultura (în mod clar întâmplător, așa cum descrie Jared Diamond în "Germs, guns and steeel", pentru că ele erau culegătoare), au inventat probabil, cu mult înainte, și limbajul. Ele îi educă, îi instruiesc pe bărbați, ele îi rup de fiecare dată, că mame, dar nu numai, din sălbăticie. Ele poartă exigențele civilizației, ale traiului în societate. Nu sunt suficiente motive pentru misoginism? Femeile sunt oribile pentru că au făcut civilizația, au luat bărbații din natură, o fac mereu, în fiecare zi, orice bărbat e smuls din natura de mama lui, apoi de alte femei. Educația e smulgere din natură.
E interesant cum de la Jung, dar și înainte, și apoi și alti filosofi și psihologi vorbesc de partea întunecată din noi înșine, de umbră, de lucrurile pe care le-am face, dar societatea, civilizația, ne oprește.  Când am citit prima dată despre viziunea grecilor despre legi, că despre ceva ce ar opri oamenii să facă lucruri rele, că în lipsa lor ar fi numai abuzuri, m-am simțit foarte revoltată. Pentru că eu nu simt că am nevoie de legi, eventual de reglementari care să mă învețe ce să fac în situații speciale, cum ar fi condusul, plata impozitelor, dar nu aș face niciun rău cu sau fără legi. Poate așa gândesc femeile. Oare femeile au o umbră? Au ele nevoie de a învăța diferența dintre bine și rău sau o au în sânge? Cum spunea un proverb indian citat de Amita Bhose în cartea ei despre proverbe indiene, bărbații au nevoie să învețe, de școală, femeile sunt inteligente de la natură. Femeile știu ce e bine și ce e rău, au în sânge, ele nu au o umbră, ele nu trebuie să fie oprite de legi sau de frică, ci de propria conștiință. Ele nu sunt sălbatice, ele poartă germenii civilizației în ele, ca potențial. Femeile au conștiință, ele nu și-o dezvoltă, ele o dezvoltă eventual în bărbați.
Dacă în Epopeea lui Ghilgamesh, femeia civilizatoare, curtezana, este cultă și inteligentă, ea educă, în mitul genezei, Eva e de fapt sedusă de șarpe, actul ei e de corupție. Misoginismul adâncirii patriarhatului, mai ales la niște păstori inculți, ceea ce pregătea ruptura spirituală a femeilor prin religia monoteistă patriarhală, oferă o descriere deja devalorizantă a femeilor. Actul lor civilizator e însă răsplătit prin același blestem. Numai că blestemul curtezanei de către Enkidu diferă, cum se spune, ca de la cer la pământ, de blestemul Evei de către divinitatea patriarhală, monoteistă. În acord cu viziunea despre femei în locuri și epoci diferite.  
Eva e o ființă căzută, coruptă, mizerabilă, iar blestemul ei e fizic, se referă la rolul ei unic, nu de educatoare, nu de femeie cu viață sexuală și dorințe proprii, ci de mamă. Ea va naște în dureri pruncii, va alerga după bărbat, fiind atrasă de el, iar el o va stăpâni. Ți se face rău numai când te gândești cam cum sunt văzute femeile în patriarhat, cât de jos, cât de lipsite de umanitate, de opțiuni! Blestemul Evei arată statusul femeii în pariarhat, adevărată ei decădere umană, pe care a suferit-o femeia civilizatoare. Pe când blestemul curtezanei arată cu totul altfel. Ea e blestemată să piardă, în mod cât se poate de dureros, ca femeie cu sexualitate liberă, cu agenție, cu vise, cu sentimente. Și pierderea ei să fie cu atât mai dureroasă, cu cât ea nu e degradată, e frumoasă, inteligentă, e o femeie care poate trezi pasiuni, sentimente, dar mai ales care le poate simți. Dar care e refuzată și nu are acces la bărbații pe care ea îi dorește. Curtezana e blestemată să fie nefericită în dragoste, bărbații pe care ea îi dorește să nu-i răspundă. E cel mai mare chin, deși unul de lux, mai dur decât durerile nașterii. De data asta Enkidu s-a dovedit bun psiholog. Curtezana e lovită în recunoașterea ei umană, în individualitaea ei. Pentru că e o ființă umană, liberă, care alege, care visează, care are sentimente. Nu o femeie care naște, care trebuie să plătească pentru sexualitatea ei cu supunere, ca Eva. E o femeie care teoretic are de ales, dar norocul trebuie să-i lipsească. Când zeii îl ceartă pe Enkidu cu blestemul lui, amintindu-i câte l-a învățat curtezana, el își schimbă blestemul în favoarea ei. Îi dorește ca bărbații să-și părăsească soțiile pentru ea, chiar dacă au devenit de șapte ori mame.  
Sexualitatea umană, mai ales feminină, în epopeea lui Ghilgamesh, e cât se poate de liberă, nu aș spune actuală, pentru că acum femeile nu sunt atât de libere. Ghilgamesh refuză o zeiță de teamă că se va purta cu el așa cum s-a purtat cu alți amanți, înaintea lui, pe care i-a abandonat sau chiar mai rău. Epopeea nu descrie o relație romantică, ci doar visele pe care le au toți, mai ales femeile. Rosalind Miles, în "Cine a pregătit cina cea de taină? O istorie universală a femeilor" descrie cât de sofisticate sexual erau femeile din epocă, ele beneficiind de sex oral. Oamenii atunci știau și înțelegeau mai multe despre sexualitatea umană, despre femei, decât majoritatea sociobiologilor actuali. Adică spuneau adevărul, nu povești patriarhale.  
Inteligența femeilor era foarte apreciată. Apare o hangiță (femeie de afaceri), care umbla acoperită cu un văl (obicei vechi în zonă, preluat apoi de islam) care furnizează niste informații importante, Mama lui Ghilgamesh, Ninsun, o zeiță minoră, era numită "atoateștiutoare". Să ne gândim că și la greci, zeița înțelepciunii era Atena, care a apărut din capul lui Zeus. Inteligența era feminină, e bine că în limbile latine, inteligența e reprezentată de cuvinte de gen feminin.  
E interesant de asemenea că în Egiptul Antic, în epoca veche, apar reprezentări ale genezei cu zeița-cer și zeul-pământ (de exemplu în cartea lui Leo Frobenius, ”Cultura Africii”), ceea ce sugerează superioritatea inelectuală și morală a femeilor văzute de Antici, până când patriarhatul a pus stăpânire pe tot. Imaginea mundană, telurică, a femeilor, legată de natural, e de dată mai recentă, impusă de patriarhat. S-a avansat ideea că zeița era cer (Nut) și zeul care fertiliza, fratele ei, era pământ, pentru că în Egipt nu ploaia, ci revărsările Nilului asigurau fertilitatea. Dar Nut, prin această împerechere dădea naștere Soarelui în fiecare zi...Avem mult de muncit pentru a recupera cultura feminină, spiritualitatea, transcendentă feminină.
Epopeea lui Ghilgamesh e o capodoperă antică. Ea ne vorbește despre patriarhatul de început, când urmele matriarhatului încă se vedeau. Bărbații au putere militară și curaj, doar atât, în rest sunt niște sălbatici pe care femeile i-au civiliziat, pe care zeii încearcă să-i îmbuneze. Pe când femeile sunt inteligente, cunoscătoare, cu vise și dorințe, libere sexual. Sofisticarea matriarhală, ca și spiritualitatea matriarhală, se văd încă în societate. Cum a fost să trăiești într-o lume în care există zeițe, în care sexul de plăcere e sacru, chiar în cadrul templului, în care nașterea și supunerea nu sunt singurele virtuți ale unei femei? Virtute, la naiba, vine de "bărbat" în latină! Cât de rău am ajuns!  
Civilizația occidentală vine dintr-un loc în care oamenii visau la nemurire, la sentimente de pasiune liberă, aveau nevoie de prietenie și de aventură. La fel ca acum, doar că atunci nu le era rușine s-o spună.

Casandra

”Casandra”, scrisă de Christa Wolf, o autoare est-germană căreia după cădearea Zidului Berlinului i s-a reproșat apartenența la Partidul Socialist Unit (varianta locală a partidului comunist), este o bijuterie literară. E incredibil că nu se vorbește mai mult despre ea. E feministă și scrisă într-un stil elitist, erudit, original, normal că nu are cum să fie un succes de public. Nu știu cât se vorbește despre ea în mediile feministe academice. Deși...  
Casandra are psihologie, istorie, sociologie, filosofie. Deși e plină de mitologie (referirile la personajele lui Homer apar la tot pasul, și chiar pentru cine e interesat, se poate vedea de unde vin multe nume care au ajuns acum cu valoare simbolică, unul dintre acestea fiind chiar Casandra), narațiunea pare foarte actuală, ca și când evenimentele s-ar fi întâmplat acum.
Romanul este remorarea la persoana I a evenimentelor care au dus la căderea Troiei de către Casandra, preoteasă și fiica regelui Priam. Casandra își amintește și repovestește din punctul ei de vedere celebrele evenimente din Iliada, în timp ce, ca prizonieră la învingătorii greci, își așteaptă condamnarea la moarte alături de cei doi copii și de prietena ei, Mirina, fiica doicii Parthena.

Casandra ne dezvăluie o altă lume, mai sofisticată, mai civilizată, mai liberă, mai spirituală, și în primul rând mai puțin patriarhală.  O lume la cărei prăbușiri ea asistă, pe care încearcă să o salveze, dar eșuează. Casandra a știut ce se va întâmpla, a avertizat asupra dezastrului, dar nu a reușit să-l împiedice pentru că nu a fost luată în seamă, deși poziția ei socială era importantă. Distrugerea lumii ei a fost opera unor bărbați, a unor barbari veniți după jaf, dar și a autohtonilor, contaminați până la urmă de gândirea superificială, brutalitatea, lipsă de înțelegere profundă a primilor. Că asta e de fapt patriarhatul, despre care istoricii (istoricele precum Gerda Lerner), lucru ușor de altfel de verificat, s-a făcut în etape și s-a consolidat după evenimente istorice. Decăderea drepturilor femeilor (dar și a bărbaților ca ființe morale) a necesitat timp și a fost treptată. Etapele astea au fost de fapt catastrofe suferite de civilizație. Mulți oameni au fost uciși, iar cei rămași și-au pierdut din bunăstare, cultură și umanitate.

Bogata cetate a Troiei, care se pare că a existat cu adevărat, era plasată în Anatolia, Turcia de azi. Acea zonă, mult mai civilizată și bogată decât noile culturi care apar în Europa, era ridiculizată pentru statusul femeilor. La Roma se spunea că etruscii, popor de origine necunoscută, cu o limbă greu de comparat cu orice altceva, bogați și mai civilizați decât alții de pe teritoriul Italiei, ar fi urmașii lidienilor, popor vorbitor al unei limbi indo-europene din Anatolia (ca și troienii), doar pentru libertatea femeilor. Deși date noi de genetică nu exclud totuși o astfel de înrudire a populației actuale din zona locuită de etrusci și populațiile actuale din Anatolia, luând în calcul faptul că această înrudire ar putea fi ulterioară.

Istoria consemnează un sclavagism mai moderat al acestei zone, cu multe ”rămăși primitive”. De fapt ce era de ridiculizat erau vestigiile matriarhale ale acelor societăți. Margarete Riemschneider vorbește în treacăt despre societatea hitiților în cartea ei ”Lumea Hitiților”. Acolo, cel puțin la început (hitiții dispar din istorie în secolul XIII înainte de Christos), inclusiv conducerea imperiului încă avea puternice influențe matriarhale. Urmașul la tron era fratele regelui, nu fiul, iar regina rămânea în funcție după moartea regelui, funcția fiind a ei personală. Regina îi putea face probleme regelui prin influența ei politică, chiar dacă era sora lui, ceea ce consemnează un rege hitit cu mult umor.

E ușor de crezut că și troienii să fi avut o organizare similară. Conștienta și sensibila Casandra, mistuită de temeri și nesiguranță, mai ales după începutul războiului troian, povestește de lumea de dinainte de venirea grecilor. Atunci inițierea sexuală a femeilor avea o valoare spirituală, existau ritualuri religioase sexuale în care fetele își începeau activitatea prin intermediul...templului. Nu conta statusul social al fetei. În lumea aceea liberă, în care sexualitatea nu era taboo, Casandra trăiește o într-adevăr frumoasă poveste de dragoste. De fapt libertatea sexuală e absolut necesară pentru așa ceva. Emoțiile sunt încă mai puternice și mai naturale. Adică au șanse mai mari să fie așa...

Chiar și la vârste mai înaintate, femeile nu îsi ascund sentimentele, au relații amoroase și sexuale cu cine vor ele, nu contează dacă sunt măritate sau nu. Pasiunile, mai mult sau mai puțin profunde, plutesc în aer. În ”Casandra” vedem ce ar putea fi femeile într-o lume mai puțin patriarhală. Dar acest lucru se schimbă, războiul troian adâncește patriarhatul in zonă.

Bărbații troieni se schimbă și ei, devin de speriat odată cu avansarea războiului. Aproape că nu mai e diferență între ei și invadatorii sălbatici. Dar femeile se organizează și rezistă în felul lor prin cultul Cibelei, în frumoasele peșteri din Anatolia. Regele Priam, cel care își asculta fiica tot timpul, ajunge să nu mai facă față presiunii, și face tot felul de compromisuri. Își ignoră fiica, pe înțeleapta Casandra, mai mult, cu timpul ajunge să o mărite din rațiuni politice, fără a lua în seamă sentimentele ei. Așa ceva era de neconceput înainte de război. Dar cea mai mare victimă este sora ei, frumoasa și blonda Polixena, care se sacrifică încercând să-l seducă pe Ahile, dar care ajunge să înnebunească din cauza brutalității lui.

Povestea Casandrei nu are elemente supranaturale, Polixena nu e, ca în legende, cerută ca sacrificiu de fantoma lui Ahile, ci se oferă ea de bunăvoie, când Ahile era în viață. Casandra e lucidă și rațională, suferă mereu de complexul impostorului ca preoteasă, îndoindu-se de harul ei când servea la templul lui Apolo. Dar o vedea pe Cibele... Ea exprimă idei politice, spune adesea ”așa se face” când e vorba de o soluție deja cunoscută, rațională, dură, dar din păcate, fără succes.

Lui Ahile, eroul grec, Casandra îi spune în povestea ei ”Ahile, fiara” din cauza forței lui, a brutalității și cruzimii. El e și ucigașul lui Hector, fratele Casandrei, conștient și curajos. Paris apare ca foarte arătos, dar inconștient, superficial. Despre el s-a profețit că va face rău cetății, ceea ce se adeverește. Numai că din poveste reiese că el nu ar fi răpit-o pe Elena, pe care oricum nimeni nu a văzut-o la Troia, că totul ar fi fost doar lăudăroșenie din partea lui, mândrie absurdă și pretext pentru jaf din partea grecilor. Rațiuni patriarhale, pentru care începe și continuă un război. Nimic nou sau vechi...

Homosexualitatea, atât feminină, cât și masculină, sunt ceva absolut normal. Inclusiv prietena ei, Mirina, devine lesbiană în urma unei posibil viol. Dar, cum se pare că era cazul și în Antichitatea greacă și romană, homosexualitatea nu era taboo.

Când totul se termină, Casandra nu vrea sa plece cu Enea, iubitul ei, care se oferă să o salveze împreună cu copiii ei, să fie o familie. Ea realizeză că va urma perioada eroică, în care nu vrea să trăiască, așa cum îi mărturisește și lui. Nu vrea să-l vadă pe Enea transformându-se în erou, un rol cât se poate de patriarhal, am spune noi acum. Preferă să meargă la moarte decât să supraviețuiască într-o astfel de lume. Speră ca soția lui Agamemnon, care o aduce ca prizonieră în Micene, Clitemnestra, să-i ierte măcar copiii. Dar se pare că acest lucru nu se întâmplă.

Narațiunea se termină când se anunță venirea călăilor. ”Casandra” pare ca un fel de jurnal dintr-o lume și o epocă mai puțin patriarhală,  Trecerea timpului, mai ales când e vorba de femei, nu înseamnă întotdeauna progres. De fapt, de cele mai multe ori, cum se vede și acum în Iran sau Afganistan, dar chiar și în Occident.  

Shivani Singh, o scriitoare între două lumi

Shivani Singh, autoarea romanului "Moarte la curtea rajahului" și-a prezentat cartea în România, și a acordat un interviu pe această temă unui ziar local. Scriitoarea are orgini regale. Viața ei în copilărie s-a împărțit între palat și lumea oamenilor normali (colegii ei de școală), dar la maturitate a ales să fie (doar?) o femeie modernă, originile ei principiare devenind un amănunt de CV. S-a căsătorit cu un bărbat fară origini nobiliare, are doi copii, dar cel mai important, are o carieră. Interviul e destul de scurt, dar atinge niște probleme din sfera feministă. Din nefericire, nu foarte științific. E un interviu într-un ziar.

Situația femeilor în India, și aici mă refer la tradiție, e una foarte interesantă, diferită de cea din Pakistanul musulman. Legile în India modernă sunt altfel decât cele din Pakistan, unde e nevoie de 5 martori bărbați pentru ca o femeie violată să nu ajungă în închisoare. În India legile sunt mai mult în favoarea femeilor, dar se pare că nu numai legile moderne. Pakistanul e musulman, pe când în India religia dominantă e hinduismul. Budhismul e originar din India, dar acum e o religie minoritară, fiind mult mai extins în alte țări, în special din estul Asiei.

O analiză istorica a statusului femeilor în funcție de sursa de hrana India e o veche civilizație. Și civilizația înseamnă agricultură. Din câte îmi amintesc de la lecțiile de istorie, agricultura ar fi putut fi o invenție feminină. E normal, având în vedere că în societățile tradiționale de culegători-vânători femeile sunt culegătoare de plante, ele asigurând cea mai mare parte a necesarului de hrană al familiei. Ele ar fi fost primele care ar fi cultivat plantele. De asemenea, moștenirea bunurilor e normal să se fi făcut pe linie feminină, cel puțin la început. Obiceiul zestrei, care există și la Europeni, este o constanță în India rurală. Zestrea e o formă de moștenire pe linie feminină. Femeile primesc ceva când se mărită, nu sunt practic "cumpărate" ca în multe societăți "male dominated". Ceea ce vedem în prezent la Romi, mai mult sau mai puțin, aparține societăților nomade, "male dominated". Ceva asemănător e în Africa, în țările Arabe. Femeia trece în posesia soțului, e monedă de schimb între tatăl și soțul ei. Ea nu are nimic, bunuri materiale, nici drepturi. Statusul ei juridic e de copil. Ce au în comun aceste societăți? Nu au practicat agricultura sau au început s-o practice târziu, când societatea lor era deja organizată altfel. Atunci când există practica agriculturii, situația se schimbă. Exsită cel puțin o astfel de societate diferită în Africa, matrilineală, unde femeile contribuiau la conducerea comuniății. E vorba de societate tradițională, adică neinfluențată de Occident când a fost descoperită. De fapt coloniștii Occidentali au distrus astfel de societăți, mai ales în Vestul Africii, unde piețele erau dominate de femei.  În schimb, India tradițională era diferită. Celebrele Amazoane întâlnite de armata lui Alexandru Macedon proveneau, pare-se, din această zonă. După milenii, Occidentalii descoperă în sudul Indiei acele temple care abundă în scene cu tentă sexuală. Câte reprezentări sexuale există în culturile "male dominated" de tipul țărilor Arabe fundamentaliste? Câte erau și în Evul mediu European. Acolo unde femeile sunt libere, sexualitatea e mai deschisă. Din păcate, există puține analize istorice care să explice statusul diferit al femeilor. Pare simplu și logic faptul că posibilitatea de a-și administra averea să fie determinantă pentru statusul lor juridic, pentru drepturile lor sociale. Dar societățile tradiționale de agriculturi au fost alterate cultural de cele care le-au cucerit, adică cele de crescători de animale nomazi, superiori din punct de vedere militar. Odată cu ele a apărut alterarea drepturilor femeilor. Se pare că în India de vină pentru asta a fost venirea triburilor de indo-europeni, care le-au dat limba (limbile). La fel s-a întâmplat în Grecia, ultimul val de indo-europeni a distrus acea libertate a femeilor descrisă în Odiseea și Iliada. În țările Române, povestesc călătorii Occidentali, femeile erau foarte libere până la venirea Turcilor. Statusul diferit al femeilor din păturile dominante față de cele sărace, de exemplu în Grecia Antică, se explică în acest fel. Nobilele Ateniene nu aveau niciun drept, femeile simple făceau scandal.

Până la urmă însă, dincolo de diferențele culturale, tradiția în unele zone a fost mai importantă. Femeile și-au păstrat câteva drepturi esențiale. În Asia există societăți matrilineale izolate, unele dintre ele fiind...musulmane. Interviul cu Shivani Singh se încheie cu fraza- răspuns la întrebarea ce ar fi fost viața ei dacă ar fi rămas prințesă: "Aş fi sfârşit că mama sau ca bunica mea, care nu au părăsit casa şi s-au dedicat în întregime unei vieţi lipsite de viaţă. Aş fi avut însă, conform tradiţiei, dar şi a legii, întregul control asupra averii mele moştenite de la familie." Controlul asupra averii...atât de puțin, dar atât de mult pentru a construi o lume modernă...Când eram mică mă întrebam cine e mai bogat, un copil al epocii mele care are televizor și video (că asta era atunci la modă, acum nu mai există) sau un împărat antic care nu avea nici măcar aspirină. Mă întreb din nou cine e mai bogată, o prințesă Saudită sau o femeie de serviciu occidentală. Răspunsul meu e clar. Nu aș sta nici măcar o secundă să îl caut sau să aleg între cele două. Libertatea nu are preț, ca și viața.

Cărți despre Africa - Îndrăgostită de-un masai

Cele mai multe despre natura umana se află de la oamenii cei mai diferiți. Asta spunea Nietzsche, adăugând că e ceva extrem de dureros. Așa s-ar putea spune că și cele mai multe lucruri despre natura umană, despre om ca ființă socială, zoon politikon, afli prin contactul cu cele mai diferite culturi. Multe răspunsuri despre lume, dar și despre lumea ta, apar din confruntarea altor culturi. Și culturile cele mai vechi, primordiale umane, s-ar putea spune, sunt în Africa.

Toți venim de acolo, mai devreme sau mai tărziu, strămoșii noștri au migrat de acolo. Multe răspunsuri despre om, despre evoluția umană, despre evoluția societății omenești, sunt acolo. Dacă bani și resurse pentru a călători în Africa neagră au puțini dintre noi, cărți despre această parte de lume putem citi cu toții. Cărțile scrise de antropologi, etnologi, lingviști, sunt puțin accesibile, dar cărțile scrise de călători mai puțin avizați, sunt atât accesibile, dar uneori pline de inocența dată de lipsa prejudecaților științifice, culturale.

În acest sens, cartea Corinnei Hofmann, "Îndrăgostită de-un masai" ("Die weisse Massai" în original) este delicioasă. Corinne, o tânără femeie de afaceri elvețiană, fară multă cultură și educație universitară, în urma unei excursii în Kenya, împreună cu partenerul ei, se îndrăgostește de un frumos războinic Masai. În ciuda tuturor avertizărilor, atât de la rudele, prietenii ei din Europa, dar și de la femeile localnice, ea se întoarce în Africa, și chiar se căsătorește cu alesul ei African. Dar nu despre această poveste, partea ei romantică, aș vrea să vorbesc, ci despre latura feministă a ei.  
Corinne a scris cartea la sfatul prietenelor ei. Ce te șochează prima dată e că nu folosește figuri de stil, e simplă, că un articol de ziar mare. Ea relatează ce i s-a întâmplat în Africa, nu vorbește despre emoții sau dacă o face, o face foarte puțin, cu mijloace sărace. Dar dacă vrei o descriere a unei culturi Africane, prin ochii unei Europence neinițiate, e tot ce ai nevoie. 
Ce e cel mai șocant? Din punctul meu de vedere, povestea însăși e una feministă. O femeie tânără care are încredere în ea după succesul din afaceri, care e independentă financiar, deși implicată într-o relație, alege să facă gestul riscant de a rămâne acolo pentru un bărbat care nu îi poate oferi nimic înafară de plăcere, aventură, senzualitate. Corinne nu se declară feministă, nici nu face vreo referire la feminism sau la vreo teză feministă în cartea ei, dar gestul ei e foarte feminist. Lketinga, alesul ei, avea foarte puține studii, știa o engleză precară, viața lui de până atunci fusese una foarte tradițională. Provenea dintr-o cultură patriarhală, de crescători de animale și războinici. Obiceiurile lui sunt foarte patriarhale. Cartea prezintă taboo-urile legate de relațiile cu femeile. Războinicii nu au voie să mănânce cu femeile, ci doar să bea ceai. În cele din urma, Lketinga acceptă să și mănânce cu ea, pentru simplul motiv că era altceva, o femeie albă. 
Ceea ce e foarte interesant este că deși Lketinga era un războinic, care accepta toate acele ritualuri de dominare a femeilor (da, asta sunt la origine, ritualuri care par a nu fi prea importante) este extrem de nesigur și de vulnerabil la începutul relației cu ea, din simplul motiv că era...albă. Nu are încredere că ea se va întoarce acolo, pentru că din experiența unor bărbați locali știa că femeile albe vin în Africa să facă sex cu bărbați, dar nu se mai întorc, sau dacă o fac, se întorc pentru alții și uită de primii. Războinicul se temea să nu fie dispozabil și abandonat, așa cum se tem unele femei în Occident. Femeile se poartă că niște prădători sexuali, care vor divertisment sexual, plăcere, dar care nu se înghesuie să își țină promisiunea față de bărbați, cu alte cuvinte, să se implice. Acest aspect sugerează că rolurile de gen sunt roluri de gen, adică roluri învățate. Femeile albe, libere și independente material, se poartă că niste bărbați. Nu e o laudă pentru ele, din contră, nu e o lauda pentru nimeni să folosească o altă ființă umană, dar nu pare nimic înnăscut aici. Sociobiologii ar trebui să citească mai multă antropologie culturală, istorie, etc. Independența materială și socială a femeilor le eliberează comportamentul sexual. Clar însă că ele nici nu violează, probabil nici nu umilesc îngrozitor bărbații pentru a-i ține sub control.  
Invidia umană este omniprezentă, iar onoarea războinicilor Masai nu e tocmai evidentă. Se vede când prietenii îi ascund mesajele de la iubita Occidentală. Dar ceea ce mi se pare foarte interesant e cum e de fapt patriarhatul primitiv. Bărbații domină, cum am spus, mai mult ritual. Femeile rămân șocate, și au o reacție zgomotoasă, când văd o femeie țipând la un bărbat, pe Corinne. Poligamia era acceptată, bărbații obișnuiau să se căsătorească cu mai multe femei, ceea ce nu surprindea pe nimeni. Chiar Lketinga, devine reticent când trebuie să dea o declarație că nu se vă mai căsători în viitor cu altă femeie dacă se căsătorește cu Corinne. Femeile tinere nu se vede cât acceptă poligamia masculină, dar femeile în vârstă au o poziție chiar ciudată din punctul nostru de vedere, dar care aduce lumină în privința unor obiceiuri și din alte părți. Mama lui Lketinga, care la un moment dat devine foarte gelos, îi spune norei că asta e problemă grea cu bărbații, numai că se rezolvă când ei se căsătoresc cu alte femei, iar ele rămân liniștite. Ideea e că poligamia nu pare să deranjeze femeile în vârstă, care devin dezamăgite de bărbații respectivi, iar o altă soție nu face decât să le elibereze de ei. De fapt ele nu se despart de ei legal, dar se separă cumva în casă.  
Îmi aduc aminte cu această ocazie de reacția femeilor din Iran, consemnată de o Occidentală, care a vizitat această țară foarte curând după Revoluția Islamică. Femeile în Iran doreau eliberare, inclusiv de occidentalizarea forțată instituită de Șah, dar nu fundamentalism islamic. La început însă erau optimiste. Acceptau și poligamia care venea la pachet cu islamul de stat luând în considerare situația femeilor în vârstă, pe care soții nu le mai doresc (și mai ales ele pe ei, aș adaugă), dar nu sunt astfel abandonate. Poligamia se pare că e la origine o forma de protecție sociala pentru văduvele fraților. De multe ori nu are legătură cu sexul măcar. Margaret Mead consemnează astfel de situații la triburile din Noua Guinee.
Dincolo de asta, femeile, mai ales cele în vârstă, au mentalități destul de libere. Când Corinne este acuzată de soțul ei că are un amant, mama lui o ia deoparte și râzând se miră de curajul ei, aproape felicitând-o. Un alt aspect interesant este acela al relațiilor sexuale. Înainte de căsătorie, războinicii Masai au partenere, de care se despart când se căsătoresc, atât ei, cât și ele. Există taboo-uri legate de aceste căsătorii, care trebuie să fie distanțate în timp. Ceea ce e șocant e o lipsă a sentimentelor romantice în aceste relații. Fosta lui parteneră e supărată nu că el se căsătorește cu altă femeie, ci că o face la momentul nepotrivit pentru ea. Până la urmă sexualitatea pare a fi controlată de bărbați, în interesul lor. Această relativă libertate sexuală a tinerelor femei e tot în interesul războinicilor, nu al tinerelor. Femeile căutate sunt bineînțeles, foarte tinere, Corinne este îngrijorată că are 27 ani.  
Pe de altă parte, femeile au roluri economice importante, casele, de fapt acele mici colibe rotunde, sunt construite de femei și foarte repede. Dar când Corinne ocupă prinicipalul rol economic în familie, implicându-se în mai multe afaceri, Lketinga pare derutat și curând devine foarte gelos. Atitudinea lui de la început se schimbă, nu vrea să mai audă de alte femei, atenția lui se concentrează pe soția albă și pe toate gesturile ei. Descrierea scenelor de gelozie, a controlului, e extraordinară. Pentru femeile care nu au cunoscut bărbați geloși, gesturile lui par doar caraghioase, pentru cele care au cunoscut, sunt dramatice. Lketinga vede amanți peste tot, ajunge la controlul celor mai banale gesturi. Se poate interpreta că rolul lui secundar îl deranjează, dar și că afecțiunea puternică și exclusivă pe care o primește în relație, după modelul Occidental, pe care la început îl privea cu neîncredere, îi crează dependență și nu știe cum s-o gestioneze.
Tipul de relații tradițional e foarte utilitar, fară mari implicații afective. Nu există magie, nici norme culturale care s-o mențină și cultive. Se poate spune că Lketinga preia repede avantajele unei relații romantice occidentale, dar nu știe și dezavantajele ei, care sunt nesiguranță bazată pe o mare libertate a partenerilor. Îi place foarte mult ce primește, dar nu vrea să piardă, nici nu știe ce să facă să nu piardă, nici nu e gata să-și asume toate riscurile inerente într-o astfel de relație, dar pe care dacă nu ți le asumi, o pierzi din start. E un om total needucat, aproape analfabet. Fratele lui, elev de liceu, îi spune Corinnei că Lketinga nu știe ce înseamnă o femeie modernă.  
Corinne este avertizată asupra diferențelor culturale uriașe, atât de femei locale, cât și de occidentale. O femeie Masai îi spune că bărbații albi sunt mai buni cu femeile chiar și noaptea, sau cel puțin așa a auzit ea. O occidentală cu un soț African cu educație universitară, mult mai tânăr decât ea, îi povestește cum după mai mult de 10 ani tot mai descoperă diferențe culturale.  
Dar dacă citești relatarea aventurilor ei africane, Corinne pare în cele din urmă persoana care nu a înțeles insecuritatea și problemele afective ale partenerului. Chiar dacă ea trece prin experiențe traumatizante, el pare adevărată victimă. Interesant e cine avea puterea în aceasta relație, un războinic partiarhal sau o Occidentală. Cine domină mai mult? El avea patriarhatul de partea lui, ea, cultura dominantă. Cu toate acestea, relația nu e echilibrată. Terifiata de gelozie și de comportamentul lui din ce în ce mai dezorganizat, Corinne fuge în Europa cu fiica ei.  
"Îndrăgostită de un masai" deși e inspirantă în ce privește diferențele culturale și originea unor comportamente sexuale, nu răspunde la întrebarea care e raportul ideal de forțe care conduce care să mențină o relație romantică. Important e că arătarea forței, din oricare parte, o ucide.

Moll Flanders

”Moll Flanders”, (în original The Fortunes and Misfortunes of the Famous Moll Flanders) a apărut în 1722. Pe copertă apare ca autor Daniel Defoe, celebru pentru Robinson Crusoe, dar în realitate prima ediție, conform wikipedia, a apărut fără numele unui autor pe copertă. Cartea i-a fost apoi atribuită lui Daniel Defoe de un librar, în 1770, după moartea lui Defoe, în 1731. Pare o autobiografie, dar nu putem decât specula dacă era cu adevărat așa ceva. Oricum, conform wikipedia, romanul coține, cel puțin în parte, aventurile reale ale unei persoane reale, Moll King, o infractoare pe care Defoe a întâlnit-o la închisoarea Newgate.

În cazul ăsta, chiar nu știu cât e de lăudat aici Defoe pentru atitudinea lui liberă și feministă, luând în considerare epoca. Dacă numai a consemnat și comentat unele fapte, tot e ceva.

”Moll Flanders” descrie o lume oarecum șocantă azi, dar totuși foarte inteligibilă și apropiată de noi. E o lume contra racilelor căreia s-a luptat atât de mult, cu mai mult sau mai puțin succes, dar care avea și calități. Și în care oamenii aveau și calități, și deși era foarte greu, uneori acestea contau.

Moll Flanders era fiica unei infractoare, care a născut-o în timp ce-și aștepta condamnarea la moarte în pușcărie (cât de departe pare așa ceva pentru noi acum și cât de aproape e de fapt!). Pedeapsa i se comută apoi și este exilată în colonii. Atunci era greu de spus ce era mai rău, când oamenii erau răpiți ca să fie trimiși acolo, când se făceau pariuri despre cine va supraviețui și cine nu când oamenii priveau ”marfa” încărcându-se pe corăbii. Femeile, în special infractoare sau prostituate, cerșetoare, deci sărace, cu mari probleme sociale, erau foarte căutate. Și ce era extraordinar era cât de bine se descurcau uneori, cât de utile erau abilitățile lor ”de femei” acolo. Ca și acum, aportul lor era decisiv.

Moll Flanders își propune încă din copilărie că ea nu vrea o viață precum cea care îi era destinată unei fete de condiția ei socială. Și pentru ea erau într-adevăr puține opțiuni, toate cu muncă grea și puține satisfacții. Acest deziderat interesant, mai ales după ce e exprimat, îi schimbă viața. Mica ciudățenie care vrea să-și depășească mizera condiție într-o lume în care nu prea existau rețete pentru așa ceva, ajunge să fie crescută ca un fel de domnișoară de onoare într-o familie bogată care avea două fiice. Prin intermediul lor învață să scrie, franceză, muzică, dans și ce mai puteau învăța tinerele pe timpul acela când erau pregătite nu să fie conștiente de situația lor și să participe legitim și cu drepturi depline (la recompensă) la mersul lumii, ci doar să fie obiecte decorative de calitate.

Fiind, cum lasă să se înțeleagă, înaltă și frumoasă, inteligentă, dar mai ales, cum se știa deja, liberă în gândire și sentimente, aventurile, multe amoroase, încep să se succeadă în viața ei. Întâi, fiul cel mare al familiei se îndrăgostește de ea, devine amanta lui, dar el o tratează în cele din urmă ca pe un obiect sexual. Fiul cel mic însă se îndrăgostește cu adevărat de ea, și vrea să legalizeze relația. Ea nu e de acord, dar în cele din urmă e convinsă de fratele mai mare, amantul ei, pentru care ea avea sentimente, că nu există altă soluție.

În acest punct îmi amintesc discuția pe care am avut-o cu un scriitor aspirant, atras de posibilitatea de a deveni membru al Uniunii, în special pentru pensie. Avea toate șansele și chiar merita asta la cât înțelesese din viață, mai ales când era vorba de femei. Tipul o considera pe Moll Flanders ”o curvă, dar simpatică”. Moll Flanders nu era așa ceva, presupunând că așa ceva există, dincolo de fantezia patriarhală, era doar o femeie cu viziune, care încerca sa supraviețuiasc

Despre heterosexualitate și natura umană în "La răscruce de vânturi"

